Aezet eo da zisplegañ. Edo ar Yuzevion end-eeun o chortoz ur Mesiaz, er chantved kentañ, ur Mesiaz na ouied ket re vat piv e vefe, ha Krist zo ur ger gresianek o talvezout kement ha Mesiaz, an hini en deus resevet un arouez dre an olev benniget gant Doue evel ar roue David. Met disheñvel e oa ar goanag-se hervez an dud : evit ar vroadelourion gravezel (ne oa ket diforch etrezo), e oa ar Mesiaz da vezañ un dieuber politikel o tegas en-dro da Israel an dishualded diouzh ar Romaned. Evit darn all, evel ar Werchez Vari, Elizabed, Simeon, Anna, h.a., ez eo kalz donoch, ar Gortoz eo eus Promesa Doue, promesa ar silvidigezh, promesa an dasorch (ar Farizianed ivez ma komzer kalz anezho en Avieloù hag en Oberoù an Ebestel, a grede e dasorch ar re varv).